paragraph_text: Alfa Romeo je ostvarila mnogo uspjeha u Grand Prix utrkama, Formuli 1, utrkama športskih automobila, utrkama touring automobila, te u reliju. Natjecala se kao konstruktor te kao dobavljač motora, ulazeći u utrke samostalno (obično pod nazivima Alfa Corse i Autodelta), te zajednički s privatnim proizvođačima automobila. Prvi trkaći automobil napravili su 1913. godine, tri godine nakon osnivanja tvrtke. Godine 1925., Alfa Romeo je osvojila prvo Grand Prix svjetsko prvenstvo. Broj pobjeda u utrkama do Drugog svjetskog rata, te broj pobjeda protiv svojih konkurenata kao što su Bentley i proizvođač luksuznih automobila Bugatti, učinili su Alfu Romeo legendarnom svjetskom automobilističkom markom. Alfa Romeo je izgradila svoj imidž u automobilizmu, a time je cijela marka dobila ugled u automobilskoj industriji. Godine 1929., Enzo Ferrari je osnovao Scuderiju Ferrari kao momčad Alfe Romeo. Deset godina kasnije, 1939. godine, Scuderia Ferrari postaje nezavisna momčad. Danas ona drži svjetski rekord kao marka s najviše pobjeda u automobilizmu.